SKRIFTLIG FORESPØRGSEL E-2359/99

af Cristiana Muscardini (UEN) og Brian Crowley (UEN) til Kommissionen

(13. december 1999)

Om: Syntetisk narkotika

- Der foregår en enorm udbredelse af kemisk narkotika, som kræver ofre i alle EU-landene.

- Ifølge oplysninger i pressen videregives opskrifter på fremstilling af disse stoffer med detaljerede anvisninger via Internettet, hvorved fremstillingen af kemisk narkotika bliver mulig selv i hjemmet.

- Mange alt for unge mennesker er helt uvidende om de uoprettelige skader, som sådanne stoffer bevirker, og levertransplantationen på en 17-årig pige i Lombardiet (Italien) er et tydeligt bevis herpå.

Vil Kommissionen som hastesag udarbejde et kortfattet tv-indslag, som skal sendes på alle medlemsstaternes offentlige og private nationale tv-stationer for at gøre unge og deres familier opmærksomme på faren i så henseende og advare dem mod anvendelsen af disse stoffer og opfordre dem til at samarbejde med de kompetente myndigheder for at identificere og neutralisere enhver, der udbreder eller fremmer disse stoffer på en hvilken som helst måde?

Svar afgivet på Kommissionens vegne af David Byrne

(21. januar 2000)

Kommissionen deler de ærede medlemmers betænkelighed ved de problemer, syntetisk narkotika stiller samfundet over for. I sin meddelelse om en europæisk handlingsplan for bekæmpelse af narkotikamisbrug (2000-2004)(1) har Kommissionen understreget, at problemet kan indskrænkes ved hjælp af en hensigtsmæssig lovgivning, aktioner mod produktion og salg, herunder et forbedret samarbejde mellem de nationale myndigheder og den kemiske industri, især vedrørende prækursorer, internationalt samarbejde, aktioner med det sigte at nedsætte efterspørgslen gennem information og andre præventive foranstaltninger.

Meddelelsen påpeger endvidere, at der har været gjort stor brug af mediekampagner til at bevidstgøre folk om narkotikaspørgsmål. For at være effektive skal sådanne kampagner indeholde målrettede, velinformerede og realistiske budskaber. Det er af den største vigtighed, at en sådan informationskampagne støtter aktioner på det lokale plan, der gennemføres med et opdragende sigte, både for unge og for personer, der har betydning i det miljø, hvor de færdes. Det skal desuden understreges, at denne pædagogiske metode indebærer, at information af unge skal forstås som en kommunikationsproces og en dialog mere end som en kampagne. Kommissionen er overbevist om, at unges aktive medvirken i informationsaktiviteter er afgørende for disse aktiviteters resultater.

Den Europæiske Uge for Forebyggelse af Narkotikamisbrug er et godt eksempel på en kombination af græsrodsbevægelse og en europæisk kampagne for at fokusere på ugens emne og støtte lokale arrangementers synlighed. Kommissionen har inden for rammerne af Fællesskabets handlingsprogram om forebyggelse af afhængighed af narkotika (1996-2000) igangsat og samfinansieret tre europæiske uger for forebyggelse af narkotikamisbrug i alle medlemsstaterne. Ugen i 1998 drejede sig om nye syntetiske stoffer og var henvendt til unge, og den omfattede et 30 sekunders indlæg i fjernsynet på 18 sprog, et radioprogram på seks sprog, en pressemeddelelse på 12 sprog, en brochure på 13 sprog og en plakat på 19 sprog. Ugen blev indledt med en todages international konference om forebyggelse af narkotikamisbrug og om den politik, der føres på området, og konferencen blev organiseret af byen Wien med støtte fra Kommissionen.

Fællesskabets handlingsprogram om forebyggelse af afhængighed af narkotika (1996-2000) finansierer endvidere projekter i flere medlemsstater for udbrede den relevante information om syntetisk narkotika blandt de unge. Disse projekter har givet anledning til fremstilling af mange forskellige former for opdragelses- og informationsmateriale i form af brochurer, hæfter, audiovisuelle produkter og internetsider. Disse projekter er endvidere samlet i europæiske netværker for udveksle modeller for god praksis og udvikle fælles aktioner, som indeholder en europæisk merværdi.

På den anden side er det Kommissionens opfattelse, at det er uhensigtsmæssigt at fremme mediekampagner, der ikke tager hensyn til behovet og udviklingen på det lokale, regionale og nationale plan, fordi sådanne kampagner ville være i modstrid med nærhedsprincippet og en ikke særlig effektiv brug af offentlige midler. Kommissionen ønsker at fortsætte sine bestræbelser på at forebygge afhængighed af stoffer og fremme en sund livsstil blandt unge på en effektiv måde.

(1) KOM(1999) 239 endelig udg.